ธปท.-สถาบันคุ้มครองเงินฝากแลกข้อมูลการเงิน
ธปท.และสถาบันคุ้มครองเงินฝาก ลงนามข้อตกลงแลกเปลี่ยนข้อมูลระบบสถาบันการเงินระหว่างกันเพิ่มประสิทธิภาพในการติดตามฐานะของธนาคาร
24 ส.ค. 2553

ธปท.และสถาบันคุ้มครองเงินฝาก ลงนามข้อตกลงแลกเปลี่ยนข้อมูลระบบสถาบันการเงินระหว่างกันเพิ่มประสิทธิภาพในการติดตามฐานะของธนาคาร
นายสิงหะ นิกรพันธุ์ ผู้อำนวยการสถาบันคุ้มครองเงินฝาก (สคฝ.) เปิดเผยว่า วันนี้สคฝ.ได้ลงนามบันทึกข้อตกลงร่วมกับธนาคารแห่งประเทศไทย(ธปท.) เพื่อแลกเปลี่ยนข้อมูลของระบบสถาบันการเงิน เช่น  งบการเงิน ความเคลื่อนไหวทางบัญชี ระดับเงินกองทุน ฯลฯ ที่ธนาคารพาณิชย์ต้องส่งให้แก่ธปท.อยู่แล้ว และให้ธปท.ส่งให้สคฝ.ด้วย 
ทั้งนี้ เพื่อประโยชน์ร่วมกันในการติดตามฐานะและการดำเนินงานของสถาบันการเงินได้อย่างมีประสิทธิภาพตามกรอบอำนาจตามพระราชบัญญัติสถาบันคุ้มครองเงินฝาก พ.ศ.2551  แต่ไม่เป็นการเพิ่มภาระและขั้นตอนการดำเนินการให้แก่ธนาคารพาณิชย์แต่อย่างใด 
“การที่เราแชร์ข้อมูลจากธปท. ช่วยให้เราวิเคราะห์และติดตามฐานะของสถาบันการเงิน ธนาคาร ได้ดีขึ้น นำมาพิจารณาในการดำเนินนโยบายการเก็บเงินนำส่งเข้าสถาบันคุ้มครองเงินฝากเสริมสร้างความมั่นคงของระบบได้เหมาะสมขึ้น” นายสิงหะกล่าว
ปัจจุบัน ธนาคารพาณิชย์ทุกแห่งเก็บนำเงินส่งในอัตรา 0.4% ของฐานะเงินฝาก เพื่อนำเงินมาเป็นกองทุนในการดูแลความมั่นคงของระบบ ในกรณีที่เกิดปัญหากับสถาบันการเงินจะนำเงินกองทุนนี้มาดุแลปัญหา เพื่อไม่ต้องนำเงินภาษีของประชาชนมาช่วยสถาบันการเงินหรือดูแลผู้ฝากเงินเหมือนในอดีต